Alueiden komitean lausunto aiheesta "Ehdotus: Euroopan parlamentin ja neuvoston direktiivi rakennusten energiatehokkuudesta"



Virallinen lehti nro C 107 , 03/05/2002 s. 0076 - 0078



Alueiden komitean lausunto aiheesta "Ehdotus: Euroopan parlamentin ja neuvoston direktiivi rakennusten energiatehokkuudesta" (2002/C 107/23) ALUEIDEN KOMITEA, joka ottaa huomioon ehdotuksen Euroopan parlamentin ja neuvoston direktiiviksi energiatehokkuudesta KOM(2001) 226 lopullinen - 2001/0098 COD, ottaa huomioon Euroopan unionin neuvoston 6. kesäkuuta 2001 Euroopan yhteisön perustamissopimuksen 175 artiklan 3 kohdan nojalla tekemän päätöksen pyytää aiheesta alueiden komitean lausunto, ottaa huomioon työvaliokuntansa 12. kesäkuuta 2001 tekemän päätöksen antaa lausunnon valmistelu valiokunta 4:n "maankäyttö, taajama-asiat, energia, ympäristö" tehtäväksi, ottaa huomioon aiheesta "Valmistautuminen Kioton pöytäkirjan täytäntöönpanoon" antamansa lausunnon (CdR 295/99 fin)(1) (komission tiedonanto neuvostolle ja Euroopan parlamentille), ottaa huomioon aiheesta "Ehdotus Euroopan parlamentin ja neuvoston direktiiviksi uusiutuvista energialähteistä tuotetun sähkön käytön edistämisestä sähkön sisämarkkinoilla" antamansa lausunnon (CdR 191/2000 fin)(2), ottaa huomioon aiheesta "Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle - Toimintasuunnitelma energiatehokkuuden parantamiseksi Euroopan yhteisössä" antamansa lausunnon (CdR 270/2000 fin)(3), ottaa huomioon valiokunta 4:n lokakuun 8. päivänä 2001 hyväksymän lausuntoluonnoksen CdR 202/2001 rev., jonka esittelijä oli Annette McNamara (Corkin kreivikunnanvaltuutettu, IRL, EA) ja katsoo, että energiatehokkuus edistää merkittävästi ilmastonsuojelua ja Kiotossa sovittujen unionin päästörajoitusvelvoitteiden toteuttamista, hyväksyi 14. ja 15. marraskuuta 2001 pitämässään 41. täysistunnossa (marraskuun 15. päivän kokouksessa) yksimielisesti seuraavan lausunnon. Alueiden komitean kanta Alueiden komitea 1. on tyytyväinen komission ehdotukseen Euroopan parlamentin ja neuvoston direktiiviksi rakennusten energiatehokkuudesta. 2. toteaa, että energiatehokkuus edistää merkittävästi ilmastonsuojelua ja Kiotossa sovittujen unionin päästörajoitusvelvoitteiden toteuttamista ja suosittaa, että komissio pyrkii edelleen tehostamaan Kioton pöytäkirjassa vahvistettujen sitoumusten täyttämistä. 3. on tyytyväinen komission vakaaseen päätökseen parantaa rakennusten energiatehokkuutta, mikä lisää energiapolitiikan kestävyyttä ja toimitusvarmuutta ja on lisäksi merkittävä askel kasvihuonekaasupäästöjen vähentämiseksi ja siis ilmaston suojelemiseksi Kioton sopimuksen mukaisesti. 4. korostaa, että direktiivillä pyritään täydentämään ja tukemaan jäsenvaltioiden toimintaa läheisyysperiaatteen mukaisesti. 5. korostaa paikallis- ja alueviranomaisten etusijaista asemaa kuluttajatasolla, kun tarkastellaan aluesuunnittelu- ja rakennusmääräyksiä, niiden täytäntöönpanon valvontaa sekä muita toimintalinjoja. 6. tähdentää ehdotetun direktiivin työllisyysvaikutuksia. 7. on tyytyväinen, että ehdotetut säädökset ovat joustavia jo olemassa olevien rakennusten osalta, varsinkin kulttuuriperintöön kuuluvien ja muiden sellaisten erityisten rakennusten osalta, joissa energiatehokkuutta edistävät toimet rakennusten ulkovaipassa eivät välttämättä ole tarkoituksenmukaisia tai mahdollisia toteuttaa. 8. on tyytyväinen, että rakennusten ulkovaipan parantamiseen kiinnitetään erityishuomiota, mutta kehottaa painokkaasti komissiota parantamaan merkintäjärjestelmää ja edistämään sellaista lainsäädäntöä, jolla rohkaistaan yrityksiä parantamaan valmistamiensa laitteiden energiatehokkuutta. 9. pitää myönteisenä, että julkiset rakennukset ja yleisön paljon käyttämät rakennukset ovat direktiivissä etusijalla ja painottaa paikallis- ja alueviranomaisten otollista asemaa tässä suhteessa. 10. suhtautuu myönteisesti aloitteisiin harmonisoida jäsenvaltioiden toimet energiatehokkuuden parantamiseksi ja toteaa sen olevan yksi askel jäsenvaltioiden toimien johdonmukaistamiseksi euroopanlaajuisesti. Alueiden komitean suositukset Alueiden komitea 11. kehottaa komissiota varmistamaan, että yhteisön jäsenyyteen valmistautuvat valtiot ottavat energiatehokkuutta säätelevän lainsäädännön osaksi omaa lainsäädäntöään samanaikaisesti nykyisten jäsenvaltioiden kanssa. 12. korostaa lisätoimien tarpeellisuutta myöntäen lainsäädännön nopean täytäntöönpanemisen tarpeen - on tärkeää, että kaikki toimet toteutetaan vaiheittain siirtämättä kuitenkaan jo ehdotettua määräaikaa. 13. korostaa tarvetta liittää terveys- ja turvallisuusmääräykset julkisten rakennusten energiasertifiointiin ja painottaa näin, että direktiivin avulla tulee edistää energia- ja ympäristötavoitteiden yhdistämistä muuhun politiikkaan. 14. painottaa tarvetta parantaa julkisessa omistuksessa olevien asuinrakennusten energiatehokkuutta erityisesti koska tällaisten kiinteistöjen asukkaat saattavat usein kärsiä muita enemmän polttoaineen puutteesta. 15. kehottaa komissiota laajentamaan direktiivin alaa siten, että rakennusten ulkovaipan elinkaarianalyysiin sisältyy kuvaus vaipan vaikutuksista hiilen kiertoon - näin varmistettaisiin, että kuluttajat ja säännösten laatijat ymmärtäisivät paremmin, millaiset vaikutukset rakennusten ulkovaipan sisältämillä tuotteilla on hiilen kierokulkuun luonnossa. 16. kehottaa ponnekkaasti komissiota tukemaan ja hyödyntämään edelleen unionin omia ja varsinkin uusiutuvia energianlähteitä. 17. pitää hyvänä komission ehdotusta yhtenäistettyjen energiatehokkuutta koskevien standardien yhteiseksi laskentamenetelmäksi ja toivoo näiden standardien soveltamisen pikaista aloittamista uusien rakennusten osalta ja joidenkin kunnostettavien olemassa olevien rakennusten osalta. 18. on tyytyväinen ehdotukseen, joka koskee uusien standardien pohjalta luotavien uusien ja olemassa olevien rakennusten sertifiointijärjestelmiä, ja ehdottaa, että direktiivin piiriin eivät kuuluisi vain yksittäiset rakennukset vaan myös samalla tontilla olevat rakennukset, joiden yhteinen lattiapinta-ala on yli 1000 m2. 19. kannustaa jäsenvaltioita ja asiaankuuluvissa tapauksissa myös paikallis- ja alueviranomaisia antamaan säädöksiä, joilla rakennusten omistajille tarjotaan taloudellinen kannustin vähentää rakennusten energiankulutusta ja jolla heidät palkitaan passiivisen aurinkoenergian käyttöön ottamisesta rakennuksissaan. 20. kehottaa painokkaasti komissiota sisällyttämään muun muassa SAVE-ohjelmaan konkreettisia toimia kuten rakennusten muutostöitä, jotta direktiivin toimeenpanon aloittaminen saisi kenties kaivatun sysäyksen. 21. huomauttaa, että tarvitaan ohjelmia, jotka tarjoavat toiminta-alueen erityisesti alue- ja paikallisviranomaisille, kun otetaan huomioon direktiivin vaikutukset yleisön paljon käyttämiin rakennuksiin sekä paikallisviranomaisten hallinnoimaan asuntokantaan. 22. tähdentää tarvetta laajentaa liittymisen valmistelutoimia erityisesti energia-alaa koskevien auditointiohjelmien ja alueellisten ja paikallisten energiatoimistojen perustamisen osalta sekä konkreettisten toimien osalta. 23. muistuttaa komissiota alue- ja paikallisviranomaisten keskeisestä roolista energianhallinnassa ja painottaa erityisesti SAVE-energianhallintatoimistojen mahdollisuuksia direktiivin täytäntöönpanon avustamisessa kaupungeissa, alueilla ja saarilla koko EU:ssa sekä yhteisön jäsenyyteen valmistautuvissa valtioissa. 24. painottaa tarvetta varmistaa, että yhtenäisen järjestelmän puuttuessa joidenkin jäsenvaltioiden muita aiemmin aloitettu lainsäädännön soveltaminen ei vaikuttaisi haitallisesti jäsenvaltioiden väliseen kauppaan. Bryssel 15. marraskuuta 2001. Alueiden komitean puheenjohtaja Jos Chabert (1) EYVL C 57, 29.2.2000, s. 81. (2) EYVL C 22, 24.1.2001, s. 27. (3) EYVL C 144, 16.5.2001, s. 7.